№2-859/15

Ш Е Ш І М

ҚАЗАҚСТАН РЕСПУБЛИКАСЫ АТЫНАН

30 наурыз 2015 жылы Құлсары қаласы

Атырау облысының Жылыой аудандық соты құрамында төрағалық етуші судья Ж.С.Аятов, хатшылықта Қ.Орыспаев болып, талап қоюшы Д.У.Карабаевтың және жауапкер М.С.Данисованың қатысуларымен, өзінің ашық сот отырысында талап қоюшы Карабаев Дильмухамед Урингалиевичтің жауапкер Данисова Молдир Сарбулатовнадан қарыз ақшаны өндіру туралы талап арызы бойынша азаматтық істі қарап,

А Н Ы Қ Т А Ғ А Н Ы :

Д.У.Карабаев сотқа талап арыз беріп, онда 05 қараша 2014 жылы Данисова Молдир Сарбулатовнаға 400 000 теңгені бір айға қарызға бергенін, алайда жауапкер қарызын қайтармай жүргенімен талабын негіздеп, жауапкерден қарызды өндіруді сұраған.

Сот отырысында талап қоюшы Д.У.Карабаев талапты қуаттап, жауапкер өзінен қайта-қайта қарызға ақша беруді сұрағанын, амалы жоғынан оған қарызға ақша бергенін көрсетіп, талапты қанағаттандыруды сұраған.

Сот отырысында жауапкер М.С.Данисова талапты мойындамай, талап қоюшыдан қолхат арқылы 400 000 теңгені алғанын, ол ақшаны сол күні азаматша Г.Ерпановаға заттар алу үшін бергенін, алайда Г.Ерпанова өзін алдап заттарды бермегенін, талап қоюшыдан өзіне Г.Ерпанова ақша алдырғанын, Г.Ерпанованың әрекетіне қатысты ішкі істер бөліміне арыз бергенін көрсетіп, тергеудің нәтижесін күтуді сұраған.

Сот, тараптардың түсініктерін тыңдап және іс құжаттарын зерттеп, төмендегі негіздермен талап арыз қанағаттандырылуға жатады деп табады.

Қазақстан Республикасының Азаматтық кодексінің 272-бабының талабына сай, мiндеттеме - мiндеттеме шарттары мен заң талаптарына сәйкес тиiсiнше орындалуға тиiс.

Іс құжаттарына тіркелген жазбаша жазылған қолхатқа қарағанда, жауапкер талап қоюшыдан 05 қараша 2014 жылы бір ай мерзімге 400 000 теңге алған.

Алайда, қолхатта белгіленген уақытта қарызды қайтару туралы өзіне алған міндеттемені жауапкер орындамаған.

Бұл мән-жайды жауапкер жоққа шығармайды.

Азаматтық кодексінің 152- бабының 5- бөлігіне сәйкес, жазбаша түрде жасалған мәмiленi орындаған тарап екiншi тараптан оның орындалғанын растайтын құжат талап етуге құқылы.

05 қараша 2014 жылғы жауапкер М.С.Данисованың жазбаша қолхатының түпнұсқасы талап қоюшыда болуына және жауапкердің өзіне алған міндеттемесін белгіленген уақытта орындамауына байланысты, талап қоюшының жауапкердің өзінің алдында қарызы бары және жауапкер қарызды қайтармай жатқаны жөнінде талабы негізді болып табады.

Мұндай тұрғыда, талап қоюшының жауапкерден қарыз ақшасын өндіру туралы талап арызы қанағаттандырылуға жатады.

Талап қоюшы сотқа талап арыз берген кезде мемлекет пайдасына 4000 теңге мөлшерінде мемлекеттік баж төлеген.

Қазақстан Республикасының АІЖК-нің 110-бабының талаптарына сай жауапкерден талап қоюшының пайдасына сотқа төленген 4 000 теңге сот шығыны қайтарылуы тиіс.

Жауапкердің азаматша Г.Ерпанованың әрекетіне қатысты ішкі істер бөліміне жазған арызның нәтижесін күту туралы уәжі бойынша істі негізінен қарамай тоқтатуға жатпайды.

Жоғарыдағылар негізінде, Қазақстан Республикасының Азаматтық кодексінің 272 бабын және АІЖК-нің 217-221- бабтарын басшылыққа алып, сот

Ш Е Ш І М Е Т Т І :

Талап қоюшы Карабаев Дильмухамед Урингалиевичтің жауапкер Данисова Молдир Сарбулатовнадан қарыз ақшаны өндіру туралы талап арызы қанағаттандырылсын.

Жауапкер Данисова Молдир Сарбулатовнадан талап қоюшы Карабаев Дильмухамед Урингалиевичтің пайдасына 400 000 (төрт жүз мың) теңге қарызы және 4 000 (төрт мың) теңге сот шығыны өндірілсін.

Шешімге, көшірмесі берілген күннен он бес күн ішінде Атырау облыстық сотының азаматтық және әкімшілік істер жөніндегі апелляциялық сот алқасына Жылыой аудандық соты арқылы АІЖК-нің 334, 335-баптарының талаптарын сақтай отырып шағымдануға, наразылық беруге болады.

Төрағалық етуші Ж.С.Аятов